**Dagsorden til skolebestyrelsesmøde**

**Dato:**

**Mandag 1. november kl. 16.30 - 18.30**

**På Nyborg Heldagsskole, konferencelokalet.**

|  |  |
| --- | --- |
| **Deltagere:** Karina Gottlieb – forælder (Formand)Bo Rasmussen – forælder Henriette Winther – forælderMorten Sterling – forælder (sup)**Medarbejdere:**Rasmus K. Jacobsen– TR pædagoger medarbejderrepræsentantDavid Wulf Andersen – Viceskoleleder og referentMiguel Svane – Skoleleder**Afbud fra:**Henrik Bo Berggren - forælderJette Haunstrup – forælder Nathja Molsgaard – forælder (sup)Stefan Wilkens – Eksternt medlem fra SkellerupJeppe Dørup – TR lærere og medarbejderrepræsentant**DAGSORDEN:** |  |

1. **Nyt fra Skoleleder, Formanden og Skellerup.**

Vi har øget vores fokus på vores elevers fritidsliv. Af konkrete tiltag er særligt vores samarbejde med Ungdomsskolen, hvor der er aftalt følgende:

* Der bliver lavet små ”intro-hold”, hvor vores elever kan blive introduceret til forskellige aktiviteter med henblik på at kunne fortsætte på de ordinære hold.
* Der kan laves besøgseftermiddage i Ungdomsklubberne, så vores elever kan få kendskab til klubberne og de voksne her, under overskuelige rammer.
* Ungdomsskolen er opmærksom på at invitere vores elever til forskellige arrangementer og er klar til at yde den støtte vores elever har brug for, for at arrangementet bliver en succes.

Vi er ved at opdatere vores antimobbestrategi, hvor Peter (pædagogisk leder) er tilmeldt uddannelse. Både Elevråd og Bestyrelse vil blive inddraget i det videre arbejde.

Der er kommet ny bekendtgørelse omkring test og vurderinger i Folkeskolen. Det betyder blandt andet at Uddannelsesparathedsvurderingen bliver sløjfet.

De Nationale test bliver afløst af faglige test i dansk og matematik.

Kravet om Elevplaner vil på sigt også blive erstattet af en ”udvidet meddelelsesbog”, som vi endnu ikke helt kender formen på. Efterhånden som de nye skridt i bekendtgørelsen får form, vil Miguel og David arbejde med at få de nye tanker til at give bedst mulig mening for vores elever, forældre og personale.

1. **Status på corona restriktioner og elevernes og personalets hverdag.**

Vi har haft nogle tilfælde af børn og kolleger der har været nærkontakter til smittede. Det er blevet indskærpet at børn der ikke er vaccineret, skal isoleres hjemme i 7. dage og testes på 4. og 6. dagen.

Bestyrelsen sætter, i lyset af at et stigende antal vaccinerede bliver smittet med Corona, spørgsmålstegn ved princippet om at personalet ikke må testes ved skolens ugentlige test? Dette spørgsmål vil Miguel stille videre til vores forvaltning.

Skolen vil meget nødig ud i at genindføre restriktioner for kontakten mellem såvel elever som personale, der har stor negativ indvirkning på vores arbejde.

1. **Budgetstatus og efterreguleringsmidler, orientering og dialog. (Miguel)**

Vores SFO er, som noget nyt, blevet efterspurgt af flere ”taxa-børn” fra andre kommuner. Det giver flere penge til at løse SFO-opgaven og vil blive anvendt til flere personaletimer.

Vi har løbende fået flere elever fra andre kommuner, hvilket genererer ekstra midler. Lige nu tegner det til en efterregulering på omkring 700.000. Der er forskellige forslag til anvendelsen af disse midler – overvejende er der stemning for at opnormere på antal medarbejdere, men der også forslag om cykelbane, toiletvogn (udeskolen) eller en udskiftning i vognparken.

Hvordan vores fremtidige budget kommer til at se ud, afhænger blandt andet af hvor mange udenbyselever vi indskriver. Lige nu er der stor efterspørgsel, hvilket kan skabe mulighed for en mere permanent opnormering på personale.

Bestyrelsen bakkede op om at anvende tilgængelige midler til at øge skolens kvalitet lige nu, fremfor at reservere pulje til ”dårligere tider”.

1. **Vikardækningssituationen - opfølgende status og dialog. (David)**

Siden sommerferien har vi kørt med vores nye system, med en ekstra afdelingspædagog i afdeling A og C.

Det fungerer rigtig godt: Vi bruger meget få midler på tilkaldevikarer og effekten af at have en kendt voksen i afdelingen der dækker vikartimerne, bliver bemærket og anerkendt i afdelingerne. Der er opmærksomhed på at stillingen som afdelingspædagog kan opleves som udfordrende, i det man ikke får ”fuld indflydelse” på den pædagogiske tilgang til det enkelte barn og samarbejdet med forældrene – dette kan opleves som en mangel.

I afdeling B har afdelingspædagogen sideløbende en særlig pædagogisk opgave i at arbejde med at støtte særligt udfordrede elevers tilbagevenden til skolegang. Dette betyder at der ikke er mange timer til vikardækning. Her har vi heldigvis et par gode tilkaldevikarer der, indtil videre, har planer om at blive i opgaven.

1. **Indsats omkring ordblinde elever på vores skole. Orientering og dialog. (David)**

Skolen deltager i et stort projekt, ”Læsesucces for ordblinde børn”, med henblik på at udvikle vores faglige dygtighed og systematik i forhold til at skabe udvikling for vores ordblinde børn. Projektet løber over to år og uddanner hvert år 6-8 mentorer, der hver har en ordblind elev med i projektet. Aktiviteterne er en blanding af teoretisk undervisning og sparring omkring aktiviteterne med ”ens egen” elev. Sideløbende er der uddannelsesaktiviteter for det samlede personale omkring ordblindhed.

1. **Møderække beslutning. Datoforslag fra Formanden:**

Foreslåede mødedatoer:

16. dec. 2021

2. februar 2022

7. april 2022

1. juni 2022

Herudover 30. april 2022 Åben Hus, hvor skolebestyrelsen afsætter 30 minutter til kaffemøde for alle forældre/Formandens beretning/hør om bestyrelsen.

Bestyrelsen vedtog mødedatoerne og bakkede op om bestyrelsens deltagelse ved det åbent hus arrangementet i foråret.

1. **Evt.**

Til kommende møde d. 16. december, skal der tages billeder af bestyrelsen til hjemmesiden.

Som punkt på samme møde er et oplæg omkring opmærksomhedspunkter i forbindelse med udslusning, som vi er ved at udforme.

Desuden skal vi drøfte principperne i kommunikationen mellem skole og hjem og på hvilken platform det bedst giver mening at kommunikere.